એમનાં લગ્નને ત્રણેક વર્ષ થયાં હતાં, છતાં નીરવે એની સાથે મન મૂકીને કદી વાત કરી નો’તી. આમ જોઈએ તો એને નીરવ તરફથી કોઈ જાતનું દુઃખ નો’તું, પણ દુઃખનો અભાવ એટલે સુખ, એમ એ માનતી નો’તી. શરૂઆતમાં તો એણે માનેલું કે દાંપત્ય જીવનની ગાડીને પાટા પર લાવતાં દરેકને છ-બાર મહિના તો લાગે જ, પણ આ તો, ત્રણ-ત્રણ વર્ષનાં વહાણાં વાયાં છતાંય નીરવ એનાથી અતડો, અપરિચિત રહ્યો હતો. ને નીરવના પોતાના તરફના આવા વર્તન માટે એણે કોઈ કારણ આપ્યું હોત તોય લેખે લાગત, પણ આ તો… ઘણી વાર તો અવહેલના કડવા ઘૂંટડા ગળી જઈનેય એ નીરવનું હ્રદય જીતી લેવા સદા પ્રયાસ કરતી રહેલી, પણ એમાં એને હજુ સુધી સફળતા મળી નો’તી.